Petrit Malaj (politikan)

Petrit Malaj (lindur më 13 tetor 1978) është ekonomist dhe politikan shqiptar. Prej korrikut të vitit 2024, ai ushtron funksionin e Ministrit të Financave në qeverinë e kryeministrit Edi Rama.

 Jeta e hershme dhe arsimimi 

Malaj lindi më 13 tetor 1978 në Tiranë. Ai përfundoi studimet në Fakultetin e Ekonomisë të Universitetit të Tiranës në vitin 2001, në degën Financë-Bankë. Më pas ndoqi studimet master për Administrim Biznesi në University of Wisconsin–La Crosse në SHBA. Gjithashtu, është kualifikuar në fushën e bankës dhe financës pranë Georgetown University.

 Karriera profesionale 

Nga viti 2010, ka mbajtur pozicionin e Drejtorit Ekzekutiv të BDO Albania, pjesë e rrjetit ndërkombëtar BDO që ofron shërbime në fushën e konsulencës financiare, auditimit dhe tatimeve.

Ka punuar më herët edhe pranë disa institucioneve bankare në Shqipëri, përfshirë Raiffeisen Bank dhe Bankën Italo-Shqiptare, pjesë e Intesa Sanpaolo Banking Group.

Në janar 2024, u emërua Drejtor Ekzekutiv i Agjencisë Kombëtare të Burimeve Natyrore.

Në korrik të po atij viti, ai mori detyrën e Ministrit të Financave.

 Referime 

Kategoria:1978
Kategoria:Njerëz që jetojnë
Kategoria:Politikanë shqiptarë
Kategoria:Ministra të Financave të Shqipërisë
Kategoria:Njerëz nga Tirana
Kategoria:Universiteti i Tiranës
Kategoria:Ekonomistë shqiptarë